google/wiki40b huggingface dataset:
Frikjent

Frikjent er en norsk krimdramaserie som gikk på TV 2 mellom 2015 og 2016. Serien handler om en mann som returnerer til sin hjembygd 20 år etter at han ble frikjent for et drap. Hovedrollen spilles av Nicolai Cleve Broch, mens andre sentrale roller spilles av Lena Endre og Ingar Helge Gimle.
Første sesong ble i snitt sett av 565 000, hvilket tilsvarte en seerandel på rundt 34 prosent. Geir Henning Hopland var konseptuerende regissør for serien. De andre regissørene var Rune Denstad Langlo og Cecilie Mosli.
Andre og siste sesongen av serien ble sendt i høsten 2016 og avsluttet 15. desember 2016.

Handling

Aksel Borgen (Nicolai Cleve Broch) har jobbet seg opp som suksessfull forretningsmann i Asia, med egen familie i Kuala Lumpur. Han returnerer til hjembygda Lifjord 20 år etter han ble frikjent for drapet på ungdomskjæresten der. Hjembygdas hjørnesteinsbedrift er truet av konkurs og Borgen drar tilbake for å redde arbeidsplassene i Lifjord. Samtidig ønsker han oppreising for de mange i hjembygda som aldri trodde på hans uskyld, selv etter frikjennelsen. Serien følger Borgens møte med fortiden og kamp for forsoning.

Kulisser

Serien er filmet i indre Sogn med Årdalstangen som kulisse for fjordbygden Lifjord. I tillegg er det hentet opptak fra Lærdal. Serien spiller mye på bygdas nærhet til fjorden og fjellene.
Fjordarmen Lifjorden ved Hyllestad ligger mot vest i Sognefjorden og er ikke geografisk sammenfallende med stedet Lifjord i serien.
Den karakteristiske vindeltrappen samt styrerommet til Solar Tech befinner seg egentlig i plusshuset Powerhouse Kjørbo i Sandvika. Trappen fungerer der – i tillegg til sin opplagte funksjon – som luft- og lyssjakt.

Kontroverser

Manusforfatterne Anna Bache-Wiig og Siv Rajendram Eliassen skal ha vært inspirert av den uoppklarte Birgitte-saken og drapet på 17 år gamle Birgitte Tengs der fetteren ble siktet, dømt og senere frikjent. TV 2 sendte de første episodene til familien for gjennomsyn før premieren. Advokat til familien, John Christian Elden, har reagert på bildebruken fra serien og sikter til at et bilde av den fiktive avdøde har mange likhetstrekk med det kjente bunadsbildet av Birgitte Tengs
Hareid Group

Hareid Group er et norsk industrikonsern som i hovedsak jobber innenfor fagområdet elektronikk.
Konsernet har bred kompetanse innenfor segmentene maritim, bygg og industri, produkt og design, samt handel. I tillegg har konsernet betydelig aktivitet innen finans og eiendom. Hareid Group har rundt 560 ansatte (2016).
Hareid Elektriske AS  er morselskapet i Hareid Group og ble etablert i 1950 av Steinar Teigene, og har frem til i dag utviklet seg til å bli et konsern bestående av ledende bedrifter innenfor konsernets virksomhetsområder.
Selskapene i Hareid Group er samlet under eierselskapene Bjåstadbakken AS, Jasimo AS og 20 % som er eid av de ansatte.
Traboule

Traboule (fransk uttrykk fra latin; transambulare eller trabulare: krysse) er spesielle passasjer eller trappehuskonstruksjoner som i tillegg til å forbinde etasjer, også gjør det mulig gå fra en gate til gate og fra en indre gård til en annen.
Trabouler finnes særlig i den franske byen Lyon, men også i Villefranche-sur-Saône og Saint-Étienne. Traboulene i Lyon er å se i de bakkete, gamle bydelene Vieux Lyon og Croix-Rousse. I Vieux Lyon er traboulene fra renessansen, mens de som finnes i Croix-Rousse ble oppført i det 18. århundret. I Saint-Étienne finnes trabouler i de historiske kvarterene Saint-Jacques og Crêt de Roc.
Traboulene hadde bl.a. den funksjon at silkeveverne kunne transportere stoffene raskt og under tak.
Malmedy

Historie

Byen er kjent allerede fra 648, da det ble anlagt et kloster her.
Byen har tradisjonelt vært en del av provinsen Liège, men ble i 1815, etter Napoleonskrigene overført til Preussen. Etter første verdenskrig ble det avholdt folkeavstemning i Malmedy og Eupen for å avgjøre om dette området skulle skilles ut fra Tyskland og overføres til Belgia, noen som ble resultatet, og disse kommunene ble overført til Belgia 5. mars 1925.
Byen er kjent fra Ardenneroffensiven under andre verdenskrig for Malmedymassakren den 17. desember 1944 da SS-soldater fra Kampfgruppe Peiper (bestående av elementer fra 1. SS-panserdivisjon og 3. fallskjermdivisjon) under major Diefenthal angrep en amerikansk kolonne fra 258th Field Artillery Observation Batalion. 120 amerikanske soldater som overga seg ble ført ut på et nærliggende jorde hvorpå SS-soldatene åpnet ild mot dem med automatvåpen. Noen amerikanere klarte å flykte mens andre berget livet ved å spille døde, men totalt ble 85 amerikanske soldater drept.
Til tross for at byen på dette tidspunktet var under amerikansk kontroll, ble den utsatt for omfattende bombing av United States Army Air Force i dagene 23. – 25. desember 1944 og rundt 200 sivile ble drept.
Krzysztof Kotorowski

Karriere

Krzysztof spiller for Lech Poznań, men ble mest kjent i tiden hos Dyskobolia Grodzisk. Han har pr i dag scoret 3 mål som keeper i Ekstraklasa.
Sunfish

Sunfish regnes for å være den mest populære seilbåten i verden med ca. 500 000 båter solgt. Designet av Alexander Bryan og Cortlandt Heyniger i 1952. Kåret til et av historiens beste design blant annet fordi den er stort sett uforandret siden den ble lansert.
Den Internasionale Sunfish klassen er en populær one-design class seiljolle som ble utviklet på 50-tallet. Båten kan seiles av en, to eller tre personer, men det er mest vanlig å seile med en person. Men sin lengde på 4,2 meter og vekt på under 60 kilo er båten lett å frakte på biltak eller liten tilhenger. Sunfish blir brukt som rekreasjons-seiler eller regattaseiler, og det arrangeres mer enn 1000 båtrace på verdensbasis hvert år.
En enkelt person kan med enkelhet seile en Sunfish. Det flate designet med liten selvlensende cockpit gjør at båten ikke fylles med vann. På grunn av lav pris og enkel konstruksjon (båten er ofte betraktet som den mest lettseilede småbåt, og brukes i stor grad til å lære seiling, så regnes dette som Amerikas mest populære seilbåt gjennom historien; mer enn 500 000 Sunfish seilbåter er bygd. Dette har medført til at Sunfish er med i the American Sailboat Hall of Fame.
Den store populariteten til Sunfish har gitt mange etterligninger; Starfish, Aquafin, Phantom, og Big Fish er alle båter som er nesten identiske med Sunfish.
Irish Ice Hockey League

Irish Ice Hockey League er en amatør-ishockeyliga i Irland og Nord-Irland. Den offisielle ligaen ble grunnlagt i 2007, men har eksistert siden tidlig på 1980-tallet, og består av 6 lag.
Opinion (selskap)

Opinion AS er et av Norges største markedsanalysebyråer.  Selskapet ble stiftet i 1986 av private gründere, og sprang ut fra miljøet tilknyttet Institutt for Medier & Kommunikasjon ved Universitetet i Bergen.  Opinion er et fullservice markedsanalysebyrå, og gjennomfører intervjubaserte undersøkelser for norske og utenlandske oppdragsgivere innenfor privat og offentlig sektor.
I mange år benyttet Opinion bare kvantitative analyseteknikker, og med vekt på medieundersøkelser og oppdrag fra offentlig sektor.  I 1994 ble selskapet kjøpt av FAFO, og det ble opprettet et avdelingskontor i Oslo i tilknytning til FAFOs lokaler på Grønland. Gjennom måling av partioppslutning (partpolitisk barometer) i samarbeid med Aftenposten ble Opinion gradvis en mer synlig aktør og etter hvert med en sentral plass i norsk markedsanalysebransje.
Media & Research Group (MRG) overtok deretter Opinion fra FAFO i 2004, og selskapet ble deretter fusjonert med Bengal Consulting og Intéra ResearchLab. Gjennom denne fusjonen fikk Opinion tilført kvalitativ analysekompetanse og markedsføringskunnskap. Opinions intervjusentral i Bergen ble solgt til Norstat AS og deretter utviklet til rent konsulentselskap. I 2006 ble Opinion fisjonert ut fra MRG og notert på Oslo Børs som en del av Spits ASA.
Året etter (2007) flyttet Opinion til Holtegaten 26 på Uranienborg i Oslo. Samme år ble Spits ASA kjøpt av svenske A-Com AB, men ble senere kjøpt tilbake fra norske Zoncolan ASA (2009)
Opinion er medlem av Norsk Markedsanalyse Forening og ESOMAR, og er i tillegg norsk representant for det internasjonale nettverket Global Network for Research. Opinion har også deltatt i forskningssamarbeid med Sintef og Arkitekt- og Designhøgskolen i Oslo (AHO).
Opinion ledes av administrerende direktør John Lauring Pedersen.
Movie 43

Handling

En serie av kortfilmer som er forbundet med hverandre gjennom den første kortfilmen, The Pitch, som omhandler en avdanket produsent som fremlegger latterlige handlingsforslag med noen av de største stjernene i Hollywood.
Luftskiphangar

Luftskiphangarer er spesialiserte bygninger for luftskip som brukes under bygging av luftskip, senere vedlikehold og eventuell lagring. Stive luftskip må alltid plasseres i  hangarer på grunn av deres sårbarhet for vær og vind.

Tidlige hangarer

De første virkelige hangarer som ble bygget ble bygget ved  Chalais Meudon nær Paris i 1879 da ingeniørene Charles Renard og Arthur Constantin Krebs bygde luftskipet “La France”. Denne hangaren er en av de få i Euopa som ennå står.
I dag er det bare to gjenværende hangarer ved det tidligere Royal Airship Works i Cardington,  Bedfordshire hvor luftskipet R101 ble bygget. Hangar No.1 i Cardington hangar er den opprinnelige, men utvidet. Hangar No.2  ble flyttet til Cardington fra Pulham i 1928.

Luftskiphangaren på Spitsbergen

Til Luftskipet «Norge»s nordpolsferd i 1926 ble det bygget en fortøyningsmast og en luftskiphangar i Ny-Ålesund. Det var den største trekonstuksjon som var bygget på Svalbard. Fortøyningsasten står fortsatt, hangaren er revet, mens grunnmurene eksisterer. Luftskiphangaren var tegnet av Diderich H. Lund mens byggearbeidene var det byggmester Ferdinand Reinhardt Arild som stod for.
Håndball under Middelhavslekene 1967

Håndball under Middelhavslekene 1967. Håndball var en av flere sporter under de  femte middelhavslekene ble arrangert i Tunis i Tunisia i perioden 8. til 17. september 1967. Det var førdte gangen som håndball var med på programmet under Middelhavslekene. Det var kun en håndballturneringen for men.
Standsherre

Standsherre (tysk: Standesherr resp. standesherrlich) var i Det tyske forbund betegnelsen på medlemmer av de høyadelige slektene som i forbindelse med oppløsningen av Det tysk-romerske rike hadde mistet sine herskapsrettigheter gjennom mediatisering i perioden 1803–1815. Det tyske forbunds forfatning innrømmet dem som kompensasjon en rekke særrettigheter. Det fantes rundt 80 familier med standsherrelig status, de fleste i Syd-Tyskland.
Simpson Rocks

Simpson Rocks er en gruppe holmer, 10 moh, omgitt av grunner, som ligger 9 km nordøst for Cape Melville på King George Island i den antarktiske øygruppen Sør-Shetlandsøyene. Navnet «Simpsons Islands» finnes på et kart fra 1825, tegnet av den britisk selfangeren James Weddell, men «rocks» blir regnet som mer beskrivende.
Mefjorden (Sandefjord)

Mefjorden er en fjord i Sandefjord kommune i Vestfold. Den ligger mellom Østerøya og Vesterøya.
Mefjorden har en rekke mindre holmer og skjær, og er et populært område for båtfolk om sommeren. Mye av kystlinjen består av hytter som strekker seg helt ned i vannkanten. Flere av holmene har også hytter, blant annet Grindholmen, Storholmen og Brattholmen.
Stigmella oxyacanthella

Utseende

En liten (vingespenn 4-5 millimeter), mørkt bronsefarget møll. Antennen er trådformet, mørk og omtrent halvparten så lang som forvingen. Det innerste, kraftig utvidete leddet er hvitt, hodet er kledt med gule hår, bakerst med en hvit krage. Kroppen er mørk. Forvingene er mørkt bronsefarget, uten noe lyst tverrbånd. Bakvingen er smal, grå, med lange frynser. Arten ligner sterkt på flere andre Stigmella-arter, man må undersøke kjønnsorganene for å bestemme disse artene med sikkerhet.

Levevis

Larvene lever i bladene på ulike busker og trær i rosefamilien, mest i hagtorn (Crataegus-arter) og eple (Malus-arter), men også i pære, asal og rogn. Arten har én generasjon hver sommer som flyr i juni. Larven lager en nokså bred, uregelmessig slynget mine.

Utbredelse

Arten er utbredt i Europa øst til Volga-området. I Norge er den funnet langs kysten av Sørlandet og i Hordaland.
Tongliang

Tongliang (kinesisk: 铜梁县; pinyin: Tóngliáng Xiàn) er et fylke i byprovinsen Chongqing i Folkerepublikken Kina.
I 1999 hadde fylket et folketall på 804 589 innbyggere.

Samferdsel

Kinas riksvei 319 fører gjennom fylket. Riksveien begynner i Xiamen i Fujian, løper nordvestover gjennom provinsene Jiangxi, Hunan og byprovinsen Chongqing til den ender opp i Chengdu, hovedstaden i provinsen Sichuan.
Fotball under Panamerikanske leker 1971

Fotball under Panamerikanske leker 1971. Fotball var en av flere grener som var med i de sjette Panamerikanske leker som ble arrangert i Cali i Colombia fra 30. juli til 13. august 1971.
ISO 3166-2:CA

ISO 3166-2:CA er Canadas del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Canada er det definert koder for ti provinser og tre territorier.
Hver kode består av to deler, atskilt av en bindestrek. Første del er CA, ISO 3166-1 alfa-2-koden for Canada. Andre del er to bokstaver, som også fungerer som postnummer for provinsen eller territoriet.
Lewenhaupt

Lewenhaupt er en grevelig svensk adelsslekt, den grevelige ætten nr. 2 på Riddarhuset og den eldste av de grevelige slektene etter at slekten Brahe døde ut i mannslinjen. Slekten er en gren av den uradelige slekten Leijonhufvud. Greve Axel Stensson Leijonhufvuds barn, som hadde en tysk mor og store eiendommer i Pfalz og Alsace, kalte seg Levenkopff, Loewenkopf og von Löwenhaupt, som i Sverige ble uttalt Lewenhaupt. Slekten har en rekke medlemmer som har vært kjente generaler på 16- og 1700-tallet.
Cloudy Bay

Cloudy Bay er en bukt nordøst på Sørøya på New Zealand rett sør for Marlborough Sounds. Bukta ligger ut mot Cooksundet og strekker seg 30 kilometer nord-sør fra den sørligste delen av Marlborough Sounds til White Buffs. Blant annet ligger elvedeltaet til Wairau langs bukta. 
Cloudy Bay ble navngitt av James Cook 7. februar 1770.
Karmelittkirken i Warszawa

Historie

Karmelittkirken ble opprinnelig reist som erstatning for en trekirke, bygd av karmelittene i 1643 og brent ned av svenskene og brandenburgerne på 1650-tallet. Den nye bygningen ble finansiert av den polske primas Michał Stefan Radziejowski, som også finansierte Helligkorskirken i samme by. 
Kirken ble bygd i årene 1692–1701 etter tegninger av Józef Szymon Bellotti. Den fikk grunnplan som et kors med to sideskip i barokkstil. Fasaden, slik den ser ut i dag, ble ombygd i 1762–1780 av Karol Stanisław Radziwiłł etter tegninger av den ungarske arkitekten Efraim Szreger, som den første klassisistiske fasade i det polske kongeriket. Kirken ble dekorert innvendig med maleriene til Szymon Czechowicz og Franciczek Smuglewicz, og fikk en overdådig innredning med et praktfullt hovedalter i rokokkostil. Frédéric Chopin fikk senere sin aller første spillejobb i Karmelittkirken.
I 1864 ble kirken likvidert av det tsaristiske regimet etter den polske januaroppstandens fall. Bygningen ble senere brukt av Erkebispedømmeseminaret Warszawa som seminarkirke. Under andre verdenskrig skulle kirken jevnes med jorden som ledd i tyskernes planlagte ødeleggelse av Warszawa, men de tyske troppene rakk ikke å sprenge kirken i luften. Den overlevde derfor krigen nesten uskadd og fungerte som katedral frem til gjenoppbygningen av St. Johannes døperens katedral.
Federation Tower

Tidsplan

Byggingen av tårnene begynte i 2003, men stoppet etterhvert opp i en lengre periode. Arbeidet med komplekset startet opp igjen i august 2011 og forventes nå ferdiggjort i 2015.
John Wilbye

John Wilbye (født 7. mars 1574 i landsbyen Brome ved Diss i Norfolk; død september eller oktober 1638 i Colchester, Essex) var en engelsk komponist fra overgangen mellom renessansen og barokken. Han er mest kjent for sine  to samlinger med tilsammen 64 engelske madrigaler.

Liv og virke

Wilbye var sønn av en garver og ble tatt under familien Cornwallis' vinger.
Fra 1598 var han musiker i familien til grev Thomas Kytson (eller Kitson) på slottet Hengrave Hall i Suffolk. Kytsons hustru, Elizabeth, var en datter av huset Cornwallis, og da hun døde 1628, pensjonerte den ugifte Wilbye seg og flyttet til en annen av Cornwallis' døtre, Mary Darcy i Colchester, der han bodde til sin død.
Beboerne av Hengrave Hall var rekusanter, men det finnes lite religiøs musikk bevart etter Wilbye, og enda mindre klaviaturmusikk. Hovedinteressen hans ser ut til å ha vært madrigaler.
Wilbye regnes som en av de mest betydningsfulle engelske komponister i sin tid. To av hans mest kjente madrigaler er Weep, Weep, Mine Eyes og Adieu, Sweet Amaryllis. Mange av verkene beholdt populariteten lenge etter Wilbyes død og oppføres fremdeles.
Zyras

Utseende

Middelsstore (5-8 millimeter), forholdsvis brede, blanke, rødlige eller brunlige kortvinger. Antenner og bein er forholdsvis lange og kraftige. Pronotum er rektangulært med ganske rette sidekanter.

Levevis

Som andre kortvinger er de rovdyr som lever av andre små leddyr. Zyras-artene har spesialisert seg på å leve av maur, særlig røde skogsmaur (Formica spp.). De er farget omtrent som maurene de lever av, har omtrent samme størrelse og det er sannsynlig at de også lukter temmelig likt. Zyras-artene, særlig Zyras humeralis, kan forekomme i store mengder nær maurtuer der få andre biller klarer seg. De spiser trolig mye selvdøde maur, men kan også angripe og drepe levende individer.
Keroplatidae

Utseende

Keroplatidae er små til nokså store (kroppslengde 3 - 15 millimeter), ganske slanke mygg som ligner soppmygg. De er oftest mørke på farge, men der også en del ganske fargerike arter med tegninger i gult eller rødt og svart. Mange av artene kan kjennes på at de har antenner som er flattrykte fra sidene. Underfamilien langhornsmygg (Macrocerinae) kan kjennes på at de har antenner som er lengre enn kroppen. Hodet er lite, vanligvis med tre punktøyne, munndelene små og ikke påfallende forlengede. Antennene er svært variable i lengden men består nesten alltid av 16 ledd. Thorax er moderat hvelvet med lange, slanke hofter (coxae). Beina er lange og tynne, leggene med to sporer som gjerne er ganske ulike lange. Vingene er nokså store og brede, ofte med mørke tverrbånd, kan ha et påfallende, perlemorsaktig skimmer. Vingeårene er kraftige, årenettet varierer en god del innen familien, men den første, lange åren (R4+5) er nesten alltid forgrenet.

Levevis

Disse myggene finnes først og fremst på fuktige, skyggefulle steder, blant annet i tett skog og i huler.

Fangstnett

De voksne myggene blir ofte funnet på blomster, men det er særlig larvene i denne familien som har en interessant biologi. De er rovdyr som fanger byttet ved hjelp av klebrige fangstnett, som hos edderkopper. 
Noen arter har larver som lever under tømmerstokker, i meitemarkganger og på undersiden av kjukesopp.

Lysproduksjon

Noen av artene tiltrekker seg byttet ved hjelp av lys, såkalt bioluminescens. Særlig kjent er «New Zealand Glowworm», Arachnocampa luminosa, som lever i huler på New Zealand. Larvene sitter i taket på hulen og sender ut lys, slik at det ser ut som om det indre av hulen har en «stjernehimmel». Dette har blitt en populær turistattraksjon. Larvene er kannibalske så de holder en viss avstand til hverandre, slik at lyspunktene blir regelmessig fordelt over huletaket.
Plettseljefly

Utseende

Et middelsstort (vingespenn 35 – 39 mm), gråbrunt eller rødbrunt nattfly. Hannen har smalt fjærformede antenner. Forvingen er brunlig med lyskantede, mer eller mindre tydelige, nyre- og ringmerker. Nyremerket er ofte mørkt. Langs ytterkanten går det en smal, brunrød bølgelinje. Bakvingen er grå.

Levevis

Plettseljeflyet lever i løvskog. Larvene lever på osp (Populus tremula) og poppel (Populus spp.). De voksne sommerfuglene flyr om natten i april.

Utbredelse

Arten er utbredt i Europa. I Norge finnes den nord til Sør-Trøndelag.
Sjark

Sjark (gjennom russisk fra engelsk shark, «hai» ) er en type lett fiske- og transportbåt. De er som regel mellom 25 til 35 fot, og er enten en åpen båt eller konstruert med dekk. Lugaren er helt forut og den er sammenbygd med styrhuset. Motor ligger ca. midt i båten under styrhuset eller like attom dette. Sjarken har speil og mesan akter. Plassen mellom styrhuset og akterenden brukes til arbeid med fiskeredskap. Under fiske brukes sjarken i lokale kystfarvann, med plass til en enkelt fisker. Denne typen kystfiske er vanlig langs hele kysten, men det er flest kystfiskere med sjark i Nord-Norge.
En nyere hurtiggående type kalles snøggsjark (speedsjark).
Xiangqi under Asialekene 2010

Xiangqi under Asialekene 2010. Xiangqi var en av sportene under de sekstende Asialekene som ble arrangert i Guangzhou i Kina. Det var første gangen som xiangqi var med på programmet i asialekene. Xiangqiturneringene ble avviklet i perioden 13. til 19. november 2010. Det var en individuell konkurranse for menn og en for kvinner. Det var tjueseks utøvere fra ti nasjoner som deltok. Kina ble beste nasjon, de vant begge gullmedaljene.
Johann Bach

Liv

Johann Bach var sønn av Johannes «Hans». Også to yngre brødre, Christoph og Heinrich, var yrkesmusikere. Broren Christoph var Johann Sebastian Bachs bestefar, og Johann var dermed J.S. Bachs grandonkel.
Musikkhåndverket lærte Johannes Bach åpenbart av sin framtidige svigerfar, Johannes Christoph Hoffmann, som var bymusikant i Suhl.
Etter fem års læretid og to år som assistent, arbeidet Bach som organist og bymusikant i ulike byer i Thüringen. I 1635 ble han bymusikant og leder for Erfurts Ratsmusikanten, året etter ble han organist i byens Predigerkirche og giftet seg med læremesterens eldste datter, Barbara Hoffmann. Hun døde i barnefødsel allerede i 1637, og samme år giftet han seg med Hedwig Lämmerhirt fra Erfurt.

Betydning

Med Johann Bach ble Erfurt familien Bachs sentrum for lang tid framover, og familiemedlemmer dominerte byens musikkliv i over 100 år. I kirkebøkene for bare én av byens kirker, Kaufmannskirche, er det registrert over 60 av familiens barnedåper, brylluper og gravferder. Også Johann Sebastian Bachs foreldre var fra Erfurt.
Bare få av Johann Bachs verk er bevart;  to motetter, Unser Leben ist ein Schatten, Sei nun wieder zufrieden og arien Weint nicht um meinen Tod.
Anisodera

Utseende

Middelsstore (9-20 millimeter), avlange, er eller mindre rødbrunlige skjoldbiller. Hodet er lite, antennene tynne og rundt halvparten så lange som kroppen, som er nokså jevnbred. Pronotum er noe rundet, hos neon av artene med lengdefurer. Dekkvingene er jevnbrede, med opphøyde lengderibber, beina forholdsvis korte.

Levevis

Både larver og voksne lever på planter og eter fra dem. Denne gruppen lever for det meste på bananplanter, Costaceae og planter i ingefærfamilien.

Utbredelse

Gruppen er utbredt i Sørøst-Asia, fra India og Sri Lanka i vest til Filippinene i øst.
Carini

Carini (gresk: Hykkara; latin: Hyccara) er en by og kommune i provinsen Palermo på Sicilia, i underkant av 21 km med jernbane vestnordvest for Palermo. Den har en befolkning på 36 823 innbyggere (2011).  Innbyggerne arbeider i hovedsak i landbruket og i industrien. Nabokommunene er Capaci, Cinisi, Giardinello, Monreale, Montelepre, Partinico, Terrasini og Torretta.

Historie

Ved kysten ligger det ruiner fra oldtidens Hykkara, den eneste kjente innfødte sikanske bosetningen ved kysten i oldtiden, antagelig en fiskelandsby. Den ble erobret av grekere fra Athen i 415 f.Kr. under Peloponneskrigen. Byen fikk deretter en gresktalende befolkning og kultur i antikken, og en av de som er kjent fra å ha blitt født her er den berømte hetæren Lais som ble solgt som slave, men siden slo seg opp i Korint og Athen.
Ved La Grazia har det blitt funnet tidlig kristne katakomber. Hykkara var sete for en biskop, og er det titulært bispedømmet Hyccarum på baksiden av den romersk-katolske kirke. En biskop fra Hykkara var nevnt som deltagende ved andre konsil i Nikea i 787. Byen ble i år 1000 ødelagt av muslimer og deretter gjenoppbygd. Siden tok normannere stedet i besittelse.